title: Sklep Sveta (SZVP) 2015/203 z dne 9. februarja 2015 v podporo predlogu Unije za mednarodni kodeks ravnanja za dejavnosti v vesolju kot prispevek k ukrepom za večjo preglednost pri dejavnostih v vesolju in krepitev zaupanja vanje

text:
                  10.2.2015

                  SL

                  Uradni list Evropske unije

                  L 33/38

         SKLEP SVETA (SZVP) 2015/203
         z dne 9. februarja 2015
         v podporo predlogu Unije za mednarodni kodeks ravnanja za dejavnosti v vesolju kot prispevek k ukrepom za večjo preglednost pri dejavnostih v vesolju in krepitev zaupanja vanje
         SVET EVROPSKE UNIJE JE –
         ob upoštevanju Pogodbe o Evropski uniji in zlasti člena 28 Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Dejavnosti v vesolju je čedalje več in so zelo pomembne. Vesolje je vir za vse države sveta. Tiste, ki še ne izvajajo dejavnosti v vesolju, jih bodo morda v prihodnosti. Zato Unija meni, da je povečanje varnosti dejavnosti v vesolju pomemben cilj, ki bo prispeval k razvoju in varnosti držav. To je tudi cilj vesoljske politike Unije.

                     (2)

                     Evropski svet je 12. decembra 2003 sprejel evropsko varnostno strategijo, v kateri je opredelil svetovne izzive in grožnje ter pozval k na pravilih temelječemu mednarodnemu redu na temelju učinkovitega multilateralizma in dobro delujočih mednarodnih institucij.

                     (3)

                     Evropska varnostna strategija priznava Ustanovno listino Združenih narodov kot temeljni okvir za mednarodne odnose in se zavzema za to, da se Združeni narodi (ZN) okrepijo in usposobijo, da bodo lahko izpolnjevali svoje obveznosti in učinkovito delovali. Unija si prizadeva za visoko stopnjo sodelovanja na vseh področjih mednarodnih odnosov, med drugim z namenom ohranjanja miru, preprečevanja sporov in krepitve mednarodne varnosti v skladu z nameni in načeli Ustanovne listine Združenih narodov.

                     (4)

                     Unija je zavezana razvoju in izvajanju ukrepov za večjo preglednost in krepitev zaupanja kot sredstva za dosego večje varnosti v vesolju. Poleg tega je zanjo še posebno občutljivo vprašanje nevarnosti vesoljskih odpadkov, ne glede na njihov izvor, ki ogrožajo sedanje in prihodnje dejavnosti.

                     (5)

                     Unija je 18. septembra 2007 kot odziv na resolucijo Generalne skupščine ZN 61/75 z dne 6. decembra 2006 predlagala mednarodni kodeks ravnanja za dejavnosti v vesolju (v nadaljnjem besedilu: kodeks ravnanja) in začela posvetovanja za čim hitrejše oblikovanje predhodnega osnutka.

                     (6)

                     Svet je v sklepih z dne 8. in 9. decembra 2008 podprl prvi osnutek mednarodnega kodeksa ravnanja, pri katerem naj bi države sodelovale prostovoljno, in ki je vključeval ukrepe za večjo preglednost in krepitev zaupanja, postal pa naj bi osnova za posvetovanja s ključnimi tretjimi državami, ki izvajajo dejavnosti v vesolju ali so zanje zainteresirane, na podlagi katerih bi lahko oblikovali besedilo, ki bi bilo sprejemljivo za čim večje število držav.

                     (7)

                     Svet Evropske unije je 27. septembra 2010 pooblastil visokega predstavnika Unije za zunanje zadeve in varnostno politiko (VP), opravi nadaljnja, širša posvetovanja na podlagi revidirane različice osnutka kodeksa ravnanja, ki ga je pripravila Unija na podlagi posvetovanj z zainteresiranimi stranmi.

                     (8)

                     Predlog Unije za osnutek kodeksa ravnanja je bil mednarodni skupnosti uradno predložen 5. junija 2012 na Dunaju. Temu so sledila odprta posvetovanja o osnutku besedila, da bi se povečala preglednost teh postopkov in bi se vanj vključile še druge strani. Posvetovanja o besedilu so potekala v treh krogih (na zadnjih dveh o spremenjenih različicah besedila kodeksa ravnanja): 16. in 17. maja 2013 v Kijevu, 20. do 22. novembra 2013 v Bangkoku ter nazadnje 27. in 28. maja 2014 v Luxembourgu. Na vsakega od teh srečanj so prišli udeleženci iz več kot 60 držav, v celoti pa so na njem sodelovali udeleženci iz več kot 80 držav.

                     (9)

                     Ob koncu odprtega posvetovanja v Luxembourgu 27. in 28. maja 2014 je predsedujoči ugotovil, da so trije krogi odprtih posvetovanj, ki jih je v letih 2013-2014 organizirala Evropska služba za zunanje delovanje (ESZD) v sodelovanju z Inštitutom Združenih narodov za raziskave na področju razoroževanja (v nadaljnjem besedilu: UNIDIR), sodelujočim državam zelo pomagali izboljšati obojestransko razumevanje stališč in pomislekov. Precej udeležencev je v Luxembourgu pozvalo k premiku od posvetovanj k pogajanjem, v katerih naj bi osnutek besedila kodeksa ravnanja, ki se je ob sodelovanju mnogih držav izoblikoval med odprtimi posvetovanji in bi se lahko v prihodnje še spremenil, postal podlaga za prihodnja večstranska pogajanja. Številni udeleženci so med odprtimi posvetovanji opozorili, da bi bila potrebna neka odobritev v ZN. Po koncu odprtih posvetovanj v Luxembourgu se je Unija zavezala, da bo oblikovala nov osnutek besedila kodeksa ravnanja in najavila, da bi lahko organizirala posvetovanja, na katerih bi preučila možnosti, da dodatno podpre prihodnja večstranska pogajanja o kodeksu ravnanja, podpis kodeksa ravnanja in njegovo izvajanje.

                     (10)

                     K spodbujanju tega procesa je pripomogel tudi Sklep Sveta 2012/281/SZVP (1), za izvedbo katerega je odgovoren Inštitut Združenih narodov za raziskave na področju razoroževanja. Pripomogel je k širjenju informacij, izmenjavi mnenj in krepitvi zmogljivosti strani, zainteresiranih za kodeks ravnanja, ter k večji seznanjenosti s kodeksom ravnanja in njegovemu razumevanju. Med glavnimi dejavnostmi, ki so se izvajale na podlagi navedenega sklepa, so bili regionalni seminarji (Kuala Lumpur, december 2012; Adis Abeba, marec 2013; Ciudad de Mexico, junij 2013; Astana, oktober 2013) in zgoraj navedena večstranska srečanja na Dunaju (junij 2012), v Kijevu (maj 2013), Bangkoku (november 2013) in Luxembourgu (maj 2014), ki so bili priložnost za mednarodno predstavitev kodeksa ravnanja in razprave o njem, Unija pa je na njih tudi pokazala, da je zavezana preglednemu in vključujočemu procesu.

                     (11)

                     Skupina vladnih strokovnjakov, ki jo je v skladu z resolucijo Generalne skupščine št. 65/68 ustanovil generalni sekretar Združenih narodov, je v študiji o ukrepih za večjo preglednost pri dejavnostih v vesolju in krepitev zaupanja vanje z dne 12. julija 2013 opozorila na predstavitev kodeksa s strani Unije in odprta posvetovanja v Kijevu. Skupina je v zaključkih in priporočilih študije odločno podprla prizadevanja za sklepanje nadaljnjih političnih zavez, npr. večstranskega kodeksa ravnanja, ki bi spodbujale k odgovornemu ravnanju v vesolju in miroljubnih dejavnostih v njem.

                     (12)

                     Generalna skupščina ZN je 5. decembra 2013 soglasno sprejela resolucijo A/RES/68/50 o ukrepih za večjo preglednost pri dejavnostih v vesolju in krepitev zaupanja vanje, s katero je pozdravila poročilo generalnega sekretarja ZN, v katerega je vključena študija skupine vladnih strokovnjakov, in upoštevala, da je Unija predstavila osnutek kodeksa ravnanja. Navedena resolucija poleg tega spodbuja države članice ZN, naj preučijo in izvajajo ukrepe za večjo preglednost in krepitev zaupanja, ki jih predlaga skupina strokovnjakov, generalnega sekretarja pa poziva, naj posreduje poročilo ustreznim subjektom in organizacijam, ki delujejo v okviru ZN, da bi pripomogli k učinkovitemu izvajanju sklepov in priporočil iz poročila. Poleg tega poziva ustrezne subjekte in organizacije ZN, naj vodijo usklajevanje glede vprašanj v zvezi s priporočili iz poročila.

                     (13)

                     Glede na uspešnost odprtih posvetovanj, ki jih je vodila Unija, o osnutku kodeksa ravnanja in glede na željo mednarodnih partnerjev, da bi Unija tudi v prihodnje vodila te dejavnosti za dokončno sprejetje kodeksa ravnanja in ustvarila možnosti za takojšnje izvajanje kodeksa ravnanja po njegovem sprejetju, bi bilo treba ta proces, ki se je uspešno začel na podlagi Sklepa 2012/281/SZVP, še naprej podpirati na podlagi novega sklepa Sveta.

                     (14)

                     S tem novim sklepom Sveta bi bilo treba podpreti nadaljnja prizadevanja za boljšo seznanjenost z ukrepi za večjo preglednost pri dejavnostih v vesolju in krepitev zaupanja vanje, ki vključujejo predlog mednarodnega kodeksa ravnanja, ter podpreti pogajanja o kodeksu ravnanja in njegovo uradno sprejetje, medtem ko naj bi pomoč pri izvajanju kodeksa in njegovo kontaktno točko urejal prihodnji sklep Sveta.

                     (15)

                     Svet bi moral odgovornost za tehnično izvajanje tega sklepa prenesti na Urad Združenih narodov za razorožitev (v nadaljnjem besedilu: UNODA) in UNIDIR. UNODA že ima ključno vlogo pri izvajanju priporočil iz poročila o ukrepih za večjo preglednost pri dejavnostih v vesolju in krepitev zaupanja vanje iz leta 2013, ki ga je pripravila skupina vladnih strokovnjakov, ki so jo ustanovili ZN, UNIDIR pa bo lahko izkoristil izkušnje, pridobljene v regionalnih dejavnosti za pritegnitev tretjih držav, ki so se izvajale v skladu s Sklepom 2012/281/SZVP –

               SPREJEL NASLEDNJI SKLEP:

            Člen 1
            V podporo predlogu za mednarodni kodeks ravnanja za dejavnosti v vesolju (v nadaljnjem besedilu: kodeks ravnanja) kot prispevek k ukrepom za večjo preglednost pri dejavnostih v vesolju in krepitev zaupanja vanje si je Unija v skladu z resolucijo Generalne skupščine ZN A/RES/68/50 zastavila naslednji cilj:

                        —

                        tudi v prihodnje na podlagi izkušenj, pridobljenih v skladu s Sklepom 2012/281/SZVP, voditi večstranska pogajanja o predlogu mednarodnega kodeksa ravnanja za dejavnosti v vesolju ter vanj vključujoče in pregledno vključiti vse zainteresirane države, da bi bilo mogoče doseči najširši konsenz o osnutku kodeksa ravnanja, ki bi ga nato sprejela mednarodna skupnost.

            Člen 2

               1.   Unija bo podpirala projekte, ki zajemajo naslednje posebne dejavnosti:

                           (a)

                           v prihodnje si bo prizadevala za večjo seznanjenost s predlogom mednarodnega kodeksa ravnanja in postopkov, ki jih vodi Unija, ter izboljšanje vedenja in razumevanja;

                           (b)

                           s podporo večstranskim srečanjem za pogajanja o predlogu mednarodnega kodeksa ravnanja za dejavnosti v vesolju in za njegovo uradno sprejetje bo še naprej zagotavljala okvir za večstranska pogajanja o predlogu mednarodnega kodeksa ravnanja za dejavnosti v vesolju, ki bo mednarodni skupnosti omogočil, da bo v njih še naprej sodelovala in bo vzpostavljen kar najširši konsenz za sprejetje kodeksa ravnanja.

               2.   Projekti in posebne dejavnosti so podrobno opisani v Prilogi.

            Člen 3

               1.   Za izvajanje tega sklepa je odgovoren visoki predstavnik Unije za zunanje zadeve in varnostno politiko (VP).

               2.   Za tehnično izvedbo projektov iz člena 2 sta odgovorna Urad Združenih narodov za razorožitev (v nadaljnjem besedilu: UNODA) in Inštitut Združenih narodov za raziskave na področju razoroževanja (v nadaljnjem besedilu: UNIDIR), kot je opredeljeno v Prilogi. UNODA in UNIDIR te naloge opravljata pod pristojnostjo VP. V ta namen VP sklene potrebne dogovore z UNODA in UNIDIR.

            Člen 4

               1.   Referenčni finančni znesek za izvajanje ukrepov iz člena 1 je 1 274 398,85 EUR. Končni predviden proračun za celoten projekt znaša 1 475 955,15 EUR, ki ga skupaj financirata UNODA in UNIDIR.

               2.   Odhodki, ki se financirajo iz zneska iz odstavka 1, se upravljajo v skladu s postopki in pravili Unije, ki se uporabljajo za splošni proračun Unije.

               3.   Ustrezno uporabo prispevkov Unije iz odstavka 1 nadzira Komisija. V ta namen z UNODA in UNIDIR sklene sporazum o financiranju. V njih se določi, da morata UNODA in UNIDIR zagotoviti opaznost prispevka Unije sorazmerno z njegovo višino.

               4.   Komisija si prizadeva sporazume o financiranju iz odstavka 3 skleniti v čim krajšem času po začetku veljavnosti tega sklepa. V dveh tednih po podpisu obvesti Svet in VP o kakršnih koli težavah v postopku in o datumu sklenitve sporazuma o financiranju.

            Člen 5

               1.   VP poroča Svetu o izvajanju tega sklepa na podlagi rednih poročil, ki jih pripravita UNODA in UNIDIR. Na podlagi teh poročil Svet pripravi oceno.

               2.   Komisija priskrbi informacije o finančnih vidikih izvajanja projektov iz člena 2.

            Člen 6

               1.   Ta sklep začne veljati na dan sprejetja.

               2.   Veljati preneha 24 mesecev po sklenitvi ustreznih sporazumov o financiranju iz člena 4(3) ali šest mesecev po datumu njihovega sprejetja, če v tem času ni bil sklenjen sporazum o financiranju.

            V Bruslju, 9. februarja 2015

                  Za Svet

                  Predsednica

               F. MOGHERINI

            (1)  Sklep Sveta 2012/281/SZVP z dne 29. maja 2012 v okviru evropske varnostne strategije v podporo predlogu Unije za mednarodni kodeks ravnanja za dejavnosti v vesolju (UL L 140, 30.5.2012, str. 68).

            PRILOGA
            1.   Splošni okvir in cilji

            Od dejavnosti v vesolju, v katere je vključenih čedalje več vladnih in nevladnih subjektov, ima svet ogromne koristi, ki si jih še pred nekaj desetletji nismo mogli niti zamisliti. Hkrati pa se ob tem pojavljajo tudi nove nevarnosti npr. zaradi vesoljskih odpadkov in s tem možnosti uničujočih trkov, prevelikega števila geostacionarnih satelitov, naraščajoče preobremenjenosti radio-frekvenčnega spektra in tudi namernega povzročanja motenj. Za zagotovitev večje varnosti in zaščite v vesolju se morajo s temi problemi resno spopasti vse države.
            V skladu z resolucijama Generalne skupščine ZN 61/75 z dne 6. decembra 2006 in 62/43 z dne 5. decembra 2007 o ukrepih za večjo preglednost pri dejavnostih v vesolju in krepitev zaupanja vanje ter kot odziv na poziv generalnega sekretarja Združenih narodov, da članice Združenih narodov predlagajo konkretne ukrepe za večjo preglednost in krepitev zaupanja, je Unija septembra 2007 poslala predlog za prostovoljni kodeks ravnanja. Začela so se prva posvetovanja s tretjimi državami, Svet pa je na zasedanju 8. in 9. decembra 2008 potrdil prvi osnutek kodeksa ravnanja za dejavnosti v vesolju. Po nadaljnjih posvetovanjih z zainteresiranimi državami je Svet 27. septembra 2010 potrdil revidirano različico osnutka kodeksa ravnanja ter visokega predstavnika Unije za zunanje zadeve in varnostno politiko (VP) pooblastil za nadaljnja in obširnejša posvetovanja, katerih cilj bi bila priprava besedila kodeksa ravnanja, ki bi bilo lahko sprejemljivo za čim večje število držav in nazadnje za njegovo sprejetje.
            V skladu z navedenim pooblastilom so se posvetovanja nadaljevala, 5. junija 2012 pa je bila na večstranskem srečanju na Dunaju mednarodni skupnosti uradno predstavljena revidirana različica kodeksa ravnanja. Temu so sledila odprta posvetovanja o osnutku besedila, da bi se povečala preglednost teh postopkov in bi se vanj vključile še druge strani. Posvetovanja o besedilu so potekala v treh krogih (na zadnjih dveh o spremenjenih različicah besedila): 16. in 17. maja 2013 v Kijevu, 20. do 22. novembra 2013 v Bangkoku ter nazadnje 27. in 28. maja 2014 v Luxembourgu. Na vsakega od teh srečanj so prišli udeleženci iz več kot 60 držav, v celoti pa so na njem sodelovali udeleženci iz več kot 80 držav.
            Ob koncu odprtih posvetovanj v Luxembourgu 27. in 28. maja 2014 je predsedujoči ugotovil, da so trije krogi odprtih posvetovanj, ki jih je v letih 2013 – 2014 organizirala ESZD v sodelovanju z UNIDIR, sodelujočim državam zelo pomagali izboljšati obojestransko razumevanje stališč in pomislekov. Precej udeležencev je v Luxemburgu pozvalo k čim prejšnjemu premiku od posvetovanj k pogajanjem, v katerih bi lahko osnutek besedila kodeksa ravnanja, ki se je ob sodelovanju mnogih držav izoblikoval med odprtimi posvetovanji in bi se lahko v prihodnje še spremenil, postal podlaga za prihodnja večstranska pogajanja. Številni udeleženci so opozorili, da bi bila potrebna odobritev v ZN. Po koncu odprtih posvetovanj v Luxembourgu bi Unija oblikovala nov osnutek besedila kodeksa ravnanja, še vedno pa je pripravljena organizirati posvetovanja, na katerih bi preučila možnosti, da dodatno podpre prihodnja večstranska pogajanja o kodeksu ravnanja, podpis kodeksa ravnanja in njegovo izvajanje.
            Generalna skupščina Združenih narodov je ob upoštevanju poročila, ki ga je na podlagi Resolucije 61/75 pripravil generalni sekretar, z Resolucijo 65/68 z dne 8. decembra 2010 generalnega sekretarja pozvala, naj ustanovi skupino vladnih strokovnjakov za ukrepe za večjo preglednost pri dejavnostih v vesolju in krepitev zaupanja vanje, ki naj bi pripravili študijo o ukrepih za večjo preglednost in krepitev zaupanja. Ker Unija kodeks ravnanja razume kot prispevek k ukrepom za večjo preglednost in krepitev zaupanja, je skupino vladnih strokovnjakov ZN na treh zasedanjih julija 2012, aprila 2013 in julija 2013 obvestila o napredku pri delu v zvezi s kodeksom ravnanja. Skupina vladnih strokovnjakov ZN je julija 2013 dokončala študijo in priporočila. Državam in mednarodnim organizacijam je priporočila, naj prostovoljno in brez poseganja v izvajanje obveznosti, ki jih imajo v skladu z veljavnimi pravnimi zavezami, upoštevajo in izvajajo ukrepe za večjo preglednost in krepitev zaupanja, opisane v poročilu skupine, in podprla prizadevanja za sklepanje političnih zavez za odgovorno ravnanje v vesolju in miroljubnih dejavnosti v njem, na primer enostranskih izjav, dvostranskih ali večstranskih kodeksov ravnanja. Skupina je ugotovila, da so lahko prostovoljni politični ukrepi podlaga za obravnavo zamisli in predlogov o pravno zavezujočih obveznostih.
            Generalna skupščina ZN je 5. decembra 2013 soglasno sprejela resolucijo A/RES/68/50 o ukrepih za večjo preglednost pri dejavnostih v vesolju in krepitev zaupanja vanje, s katero je pozdravila poročilo generalnega sekretarja ZN, v katerega je vključena študija skupine vladnih strokovnjakov, in upoštevala, da je Unija predstavila osnutek kodeksa ravnanja. Resolucija ZN poleg tega spodbuja države članice, naj preučijo in izvajajo ukrepe za večjo preglednost in krepitev zaupanja, ki jih predlaga skupina strokovnjakov, generalnega sekretarja pa poziva, naj posreduje poročilo ustreznim subjektom in organizacijam, ki delujejo v okviru ZN, da bi pripomogli k učinkovitemu izvajanju sklepov in priporočil iz poročila. Poleg tega poziva ustrezne subjekte in organizacije ZN, naj vodijo usklajevanja glede vprašanj v zvezi s priporočili iz poročila.
            Po prvi predstavitvi osnutka kodeksa ravnanja mednarodni skupnosti junija 2012 so dejavnosti, ki so se izvajale na podlagi Sklepa 2012/281/SZVP „v podporo predlogu Unije za mednarodni kodeks ravnanja za dejavnosti v vesolju“, pripomogle k večji seznanjenosti s kodeksom in pospešile večstranski proces. UNIDIR je v skladu s sporazumom o prispevkih, podpisanim junija 2012, organiziral več regionalnih seminarjev (v Kuala Lumpurju, Adis Abebi, Ciudadu de Mexicu in Astani) ter podprl štiri večja večstranska srečanja, ki jih je organizirala ESZD na Dunaju, v Kijevu, Bangkoku in Luxembourgu. Da bi olajšali sodelovanje uradnikov in strokovnjakov, so bili za vsa ta srečanja povrnjeni potni stroški.
            Sklep 2012/281/SZVP je pripomogel k širjenju informacij in izmenjavi mnenj o kodeksu ravnanja ter k večji seznanjenosti s kodeksom in njegovemu razumevanju znotraj regij, pa tudi na mednarodni ravni, med strokovnjaki in oblikovalci politik. Z njim je lahko Unija dokazala, da je zavezana preglednemu vodenju postopkov za sprejetje kodeksa ravnanja, v katerega bi bilo vključenih čim več strani. Poleg tega so srečanja, organizirana na podlagi navedenega Sklepa, omogočila izmenjavo mnenj tudi s tistimi državami, ki so ostale kritične do kodeksa ravnanja, saj so jih večstranska srečanja, odprta za navajanje protiargumentov in razprave, spodbudile k izražanju pomislekov.
            Glede na uspešnost razprav o kodeksu ravnanja in zlasti najpomembnejših prispevkov skupine vladnih strokovnjakov ZN k njegovi potrditvi ter glede na soglasno sprejetje resolucije Generalne skupščine ZN A/RES/68/50 in rezultate odprtega posvetovanja v Luxembourgu 27. in 28. maja 2014 bi morala Unija še naprej dejavno podpirati oblikovanje ukrepov za večjo preglednost pri dejavnostih v vesolju in krepitev zaupanja vanje, s tem ko bi tudi v prihodnje spodbujala delo v zvezi s kodeksom ravnanja in si prizadevala za njegovo sprejetje.
            V ta namen in na podlagi izkušenj, pridobljenih z izvajanjem Sklepa 2012/281/SZVP, bi Unija morala podpreti naslednje dejavnosti:

                        —

                        še naprej bi si morala prizadevati za večjo seznanjenost z ukrepi za večjo preglednost in krepitev zaupanja, kot jih v poročilu predlaga skupina vladnih strokovnjakov, pa tudi z mednarodnim kodeksom ravnanja in postopkov, ki jih vodi Evropska unija, ter za izboljšanje vedenja o njih in njihovega razumevanja,

                        —

                        s podporo večstranskim srečanjem za pogajanja o predlogu mednarodnega kodeksa ravnanja za dejavnosti v vesolju in za njegovo uradno sprejetje bi morala še naprej zagotavljati okvir za večstranska pogajanja o predlogu mednarodnega kodeksa ravnanja za dejavnosti v vesolju, ki bo mednarodni skupnosti omogočil, da bo v njih še naprej sodelovala in bo vzpostavljen kar najširši konsenz za sprejetje kodeksa ravnanja.

                  2.   Projekti

                        a.

                        Projekt 1: Pritegnitev tretjih držav: Prizadevanja za sklenitev političnih zavez, ki bi spodbudile odgovorno ravnanje v vesolju in miroljubne dejavnosti v njem, kar vključuje predlog mednarodnega kodeksa ravnanja za dejavnosti v vesolju
                        1.   Namen projekta

                                    1.

                                    V okviru spodbujanju ukrepov za večjo preglednost pri dejavnostih v vesolju in krepitev zaupanja vanje z dogodki za pritegnitev tretjih držav priti v stik z zainteresiranimi strani, da bi bile še bolje seznanjene s prizadevanji za sklenitev političnih zavez, ki bi spodbudile odgovorno ravnanje v vesolju in miroljubne dejavnosti v njem, kar vključuje predlog mednarodnega kodeksa ravnanja za dejavnosti v vesolju, ter da bi še izboljšale vedenje o njih in jih še bolje razumele.

                              2.   Kazalniki rezultatov/izvajanja projekta

                                    1.

                                    Ob robu mednarodnih konferenc so bili organizirani vsaj trije dogodki za pritegnitev tretjih držav, s katerimi naj bi zainteresirane strani bolje seznanili z ukrepi za večjo preglednost in krepitev zaupanja, ki vključujejo predlog mednarodnega kodeksa ravnanja, ter izboljšali vedenje o njih in njihovo razumevanje, vključno z zahtevami za njegovo praktično izvedbo.

                                    2.

                                    Organizirani so bili štirje regionalni oziroma podregionalni seminarji, ki se jih je udeležila vsaj večina držav iz zadevne regije.

                                    3.

                                    Ugodnejše ozračje za politični napredek, kar se je kazalo v navzočnosti na večstranskih srečanjih iz projekta 2, saj je bila ta višja od udeležbe na odprtih posvetovanjih o kodeksu ravnanja (61 držav), ki so bila organizirana ob podpori v skladu s Sklepom 2012/281/SZVP.

                              3.   Opis projekta

                                    1.

                                    Za razprave o ukrepih za večjo preglednost in krepitev zaupanja so predvideni največ štirje regionalni ali podregionalni seminarji, katerih osrednja tema bi bil prihodnji kodeks ravnanja in njegova praktična izvedba, vključno z nacionalnimi načrti za njegovo izvedbo, kar naj bi nazadnje omogočilo tudi podpisovanje kodeksa ravnanja.

                                    2.

                                    Organizacija največ štirih manjših dogodkov za pritegnitev tretjih držav na regionalni in/ali mednarodni ravni, na primer ob robu zasedanja Generalne skupščine Združenih narodov ali Konference o razorožitvi, s katerimi bi spodbudili in podprli naslednjo fazo postopkov.

                                    3.

                                    Odločitev o krajih na predlog izvajalca sprejme VP, če je mogoče po posvetovanju z državami članicami EU.

                        b.

                        Projekt 2: Organizacija največ treh večstranskih srečanj, ki bi se jih udeležile vse zainteresirane države, da bi pospešili pogajanja na podlagi osnutka besedila, oblikovanega med odprtim posvetovanjem o mednarodnem kodeksu ravnanja, ter nazadnje omogočili njegovo sklenitev in sprejetje
                        1.   Namen projekta

                                    1.

                                    V skladu s priporočili iz poročila skupine vladnih strokovnjakov ZN pritegniti predstavnike zainteresiranih članic in drugih strani k pogajanjem o predlogu mednarodnega kodeksa ravnanja za dejavnosti v vesolju in nazadnje omogočiti sprejetje kodeksa ravnanja.

                              2.   Kazalniki rezultatov/izvajanja projekta

                                    1.

                                    Vzpostavitev diplomatskega procesa, znotraj katerega so potekala pogajanja o predlogu kodeksa ravnanja, vključno z organizacijo pogajalske konference in konference o podpisu.

                                    2.

                                    Široka podpora predlogu kodeksa ravnanja, ki bo mednarodni skupnosti omogočila njegovo sprejetje v prvi polovici leta 2016.

                              3.   Opis projekta

                                    1.

                                    Organizacija največ treh odprtih večstranskih srečanj, na katere bodo povabljene države članice Združenih narodov in ustrezne organizacije, to vključuje:

                                                (a)

                                                eno ali dve pogajalski konferenci, na katerih naj bi mednarodna skupnost preučila osnutek kodeksa ravnanja, kot je nastal med odprtimi posvetovanji, da bi besedilo dokončno oblikovali;

                                                (b)

                                                konferenco za podpis kodeksa ravnanja.

                                    2.

                                    Odločitev o krajih na predlog izvajalca sprejme VP, če je mogoče po posvetovanju z državami članicami EU.

                  3.   Postopkovni vidiki in usklajevanje

                        a.

                        Projekti se bodo izvajali na pobudo usmerjevalnega odbora, ki bo določil postopke in podrobnosti sodelovanja. Usmerjevalni odbor bo redno, tj. vsaj enkrat na šest mesecev, pregledoval izvajanje projektov, tudi z uporabo elektronskih sredstev ter video- in telekonferenc.

                        b.

                        Usmerjevalni odbor bodo sestavljali predstavniki visokega predstavnika, UNODA, UNIDIR in ustreznih institucij OZN, kot je ustrezno.

                        c.

                        Odločitve o kraju in strukturni sestavi delavnic in srečanj v okviru tega projekta bo na podlagi predlogov UNODA in UNIDIR sprejel VP, če je mogoče po posvetovanju z državami članicami EU.

                  4.   Poročanje in ocena

                        a.

                        Izvajalca ob koncu prvega leta izvajanja projekta VP predložita opisno in finančno poročilo, ki naj bi sovpadalo s cikli poročanja Združenih narodov.

                        b.

                        Izvajalca ob koncu projekta VP predložita končno poročilo.

                        c.

                        Poročila izvajalcev o napredku in stanju, publikacije, sporočila za javnost in posodobitve bodo predloženi VP in Evropski komisiji, kot in ko bodo objavljeni.

                  5.   Trajanje

            Projekt naj bi se predvidoma izvajal 24 mesecev.
            6.   Upravičenci

                        a.

                        Države članice ZN.

                        b.

                        Nevladne zainteresirane strani, vključno s civilno družbo in industrijo.

                  7.   Predstavniki tretjih strani

                        a.

                        Da bi spodbujali prevzemanje odgovornosti za mednarodni kodeks ravnanja za dejavnosti v vesolju na regionalni ravni, se lahko na podlagi tega sklepa financira sodelovanje strokovnjakov iz držav, ki niso članice EU, tudi strokovnjakov iz ustreznih regionalnih in mednarodnih organizacij.

                        b.

                        Po potrebi se financira sodelovanje predstavnikov UNODA, UNIDIR in UNOOSA pri dejavnostih, povezanih s tem sklepom.

                  8.   Izvajalec

                        a.

                        Za tehnično izvajanje tega Sklepa je v zvezi s podprojektom 3.2 projekta 1 (dogodki za pritegnitev tretjih držav) ter projekta 2 odgovoren UNODA, glede podprojekta 3.1 projekta 1 (regionalni in podregionalni seminarji) pa UNIDIR.

                        b.

                        UNODA in UNIDIR bosta po potrebi sodelovala z institucijami, kot so UNOOSA, mednarodne in regionalne organizacije, možganski trusti, NVO in industrija.


title: Sklep Sveta 2006/96/SZVP z dne  14. februarja 2006  o izvajanju Skupnega stališča 2004/179/SZVP o omejevalnih ukrepih proti vodstvu pridnestrske regije Republike Moldavije

text:
               15.2.2006

               SL

               Uradni list Evropske unije

               L 44/32

      SKLEP SVETA 2006/96/SZVP
   z dne 14. februarja 2006
   o izvajanju Skupnega stališča 2004/179/SZVP o omejevalnih ukrepih proti vodstvu pridnestrske regije Republike Moldavije
   SVET EVROPSKE UNIJE JE –
   ob upoštevanju Skupnega stališča 2004/179/SZVP (1), in zlasti člena 2(1) Skupnega stališča v povezavi s členom 23(2) Pogodbe o Evropski uniji,
   ob upoštevanju naslednjega:

               (1)

               Svet je 23. februarja 2004 sprejel Skupno stališče 2004/179/SZVP o omejevalnih ukrepih, v obliki omejitve vstopa, proti vodstvu pridnestrske regije Republike Moldavije. Ti ukrepi so bili podaljšani s Skupnim stališčem 2006/95/SZVP (2).

               (2)

               Prilogo I k Skupnemu stališču 2004/179/SZVP je treba spremeniti zaradi sprememb funkcij oseb, ki jih zadevajo omejevalni ukrepi –

         SKLENIL:
   Člen 1
   Priloga I k Skupnem stališču 2004/179/SZVP se nadomesti z besedilom Priloge k temu sklepu.
   Člen 2
   Ta sklep začne učinkovati na dan sprejetja.
   Člen 3
   Ta sklep se objavi v Uradnem listu Evropske unije.

      V Bruslju, 14. februarja 2006

            Za Svet

            Predsednik

         K.-H. GRASSER

      (1)  UL L 55, 24.2.2004, str. 68. Skupno stališče, kakor je bilo nazadnje spremenjeno s Sklepom 2005/890/SZVP (UL L 327, 14.12.2005, str. 33).

      (2)  Glej stran 31 tega Uradnega lista.

      PRILOGA

            „PRILOGA I
            Seznam oseb iz člena 1(1), prva alinea

                        1.

                        SMIRNOV, Igor Nikolajevič, ‚Predsednik‘, rojen 23. oktobra 1941 v Habarovsku, Ruska federacija, ruski potni list št. 50 NO.0337530.

                        2.

                        SMIRNOV, Vladimir Igorevič, sin osebe št. 1 in ‚predsednik državnega carinskega odbora‘, rojen 3. aprila 1961 v Kupiansku (?), Kharkovskaya Oblast, Ukrajina, ruski potni list št. 50 NO. 00337016.

                        3.

                        SMIRNOV, Oleg Igorevič, sin osebe št. 1 in ‚svetovalec državnega carinskega odbora‘, rojen 8. avgusta 1967 v Novai Kahovki, Khersonskaya Oblast, Ukrajina, ruski potni list št. 60 NO. 1907537.

                        4.

                        LEONTIJEV, Sergej Fedorovič, ‚podpredsednik‘, rojen 9. februarja 1944 v Leontijevki, Odesskaya Oblast, ruski potni list št. 50 NO 0065438.

                        5.

                        MARAKUTSA, Grigorij Stepanovič, ‚član Vrhovnega sovjeta‘, rojen 15. oktobra 1942 v Teji, Grigoriopolsky Raion, Moldavija, stari sovjetski potni list št. 8BM724835.

                        6.

                        KAMINSKI, Anatolij Vladimirovič, ‚podpredsednik Vrhovnega sovjeta‘, rojen 15. marca 1950 v Čiti, Ruska federacija, stari sovjetski potni list št. A25056238.

                        7.

                        ŠEVČUK, Evgenij Vasiljevič, ‚predsednik Vrhovnega sovjeta‘, rojen 21. junija 1946 v Novosibirsku, Ruska federacija, stari sovjetski potni list št. A25004230.

                        8.

                        LITSKAJ, Valerij Anatoljevič, ‚minister za zunanje zadeve‘, rojen 13. februarja 1949 v Tveru, Ruska federacija, ruski potni list št. 51 NO.0076099, izdan 9. avgusta 2000,

                        9.

                        HADZEJEV, Stanislav Galimovič, ‚minister za obrambo‘, rojen 28. decembra 1941 v Čelijabinsku, Ruska federacija.

                        10.

                        ANTJUFEJEV, Vladimir Jurjevič, imenovan tudi ŠEVTSOV, Vadim, ‚minister za državno varnost‘, rojen 1951 v Novosibirsku, Ruska federacija, ruski potni list.

                        11.

                        KOROLJOV, Aleksander Ivanovič, ‚minister za notranje zadeve‘, rojen 1951 v Briansku, Ruska federacija, ruski potni list.

                        12.

                        BALALA, Viktor Aleksejevič, rojen 1961 v Vinici, Ukrajina.

                        13.

                        AKULOV, Boris Nikolajevič, ‚predstavnik Pridnestrja v Ukrajini‘.

                        14.

                        ZAHAROV, Viktor Pavlovič, ‚tožilec v pridnestrski regiji‘, rojen 1948 v Kamenki, Moldavija.

                        15.

                        LIPOVCEV, Aleksej Valentinovič, ‚namestnik predsednika državne carinske službe‘.

                        16.

                        GUDIMO, Oleg Andrejevič, ‚namestnik ministra za državno varnost‘, rojen 11. septembra 1944 v Almi-Ati, Kazahstan, ruski potni list št. 51 NO.0592094.

                        17.

                        KOSOVSKI, Edvard Aleksandrovič, ‚predsednik banke Pridnestrske republike‘, rojen 7. oktobra 1958 v Floresti, Moldavija.“


title: Sklep Političnega in varnostnega odbora (SZVP) 2016/1632 z dne 26. julija 2016 o imenovanju vodje misije Evropske unije v okviru SVOP v Nigru (EUCAP Sahel Niger) (EUCAP Sahel Niger/1/2016)

text:
               10.9.2016

               SL

               Uradni list Evropske unije

               L 243/6

         SKLEP POLITIČNEGA IN VARNOSTNEGA ODBORA (SZVP) 2016/1632
   z dne 26. julija 2016
   o imenovanju vodje misije Evropske unije v okviru SVOP v Nigru (EUCAP Sahel Niger) (EUCAP Sahel Niger/1/2016)
   POLITIČNI IN VARNOSTNI ODBOR JE –
   ob upoštevanju Pogodbe o Evropski uniji in zlasti tretjega odstavka člena 38 Pogodbe,
   ob upoštevanju Sklepa Sveta 2012/392/SZVP z dne 16. julija 2012 o misiji SVOP Evropske unije v Nigru (EUCAP Sahel Niger) (1) in zlasti člena 9(1) Sklepa,
   ob upoštevanju naslednjega:

               (1)

               Politični in varnostni odbor (PVO) je na podlagi člena 9(1) Sklepa 2012/392/SZVP pooblaščen, da v skladu s členom 38 Pogodbe sprejme ustrezne odločitve glede izvajanja političnega nadzora in strateškega vodenja misije EUCAP Sahel Niger, vključno s sklepom o imenovanju vodje misije.

               (2)

               PVO je 6. maja 2014 sprejel Sklep EUCAP Sahel Niger/2/2014 (2), s katerim je za vodjo misije EUCAP Sahel Niger za obdobje od 6. maja 2014 do 15. julija 2014 imenoval Filipa DE CEUNINCKA.

               (3)

               Svet je 22. julija 2014 sprejel Sklep 2014/482/SZVP (3), s katerim je mandat misije EUCAP Sahel Niger podaljšal za obdobje od 16. julija 2014 do 15. julija 2016.

               (4)

               PVO je 24. julija 2014 sprejel Sklep EUCAP Sahel Niger/3/2014 (4), s katerim je mandat Filipa DE CEUNINCKA kot vodje misije EUCAP Sahel Niger podaljšal za obdobje od 16. julija 2014 do 15. julija 2015.

               (5)

               PVO je 15. aprila 2015 sprejel Sklep (SZVP) 2015/611 (5), s katerim je mandat Filipa DE CEUNINCKA kot vodje misije EUCAP Sahel Niger podaljšal za obdobje od 16. julija 2015 do 15. julija 2016.

               (6)

               Svet je 18. julija 2016 sprejel Sklep (SZVP) 2016/1172 (6), s katerim je mandat misije EUCAP Sahel Niger podaljšal za obdobje od 16. julija 2016 do 15. julija 2018.

               (7)

               Visoki predstavnik Unije za zunanje zadeve in varnostno politiko je 22. julija 2016 predlagal, da se za vodjo misije EUCAP Sahel Niger imenuje Kirsi HENRIKSSON –

         SPREJEL NASLEDNJI SKLEP:
   Člen 1
   Kirsi HENRIKSSON se imenuje za vodjo misije Evropske unije v okviru SVOP v Nigru (EUCAP Sahel Niger) za obdobje od 1. septembra 2016 do 15. julija 2017.
   Člen 2
   Ta sklep začne veljati na dan sprejetja.

      V Bruslju, 26. julija 2016

            Za Politični in varnostni odbor

            Predsednik

         W. STEVENS

      (1)  UL L 187, 17.7.2012, str. 48.

      (2)  Sklep Političnega in varnostnega odbora EUCAP Sahel Niger/2/2014 z dne 6. maja 2014 o imenovanju vodje misije Evropske unije v okviru SVOP v Nigru (EUCAP Sahel Niger) (UL L 136, 9.5.2014, str. 26).

      (3)  Sklep Sveta 2014/482/SZVP z dne 22. julija 2014 o spremembi Sklepa 2012/392/SZVP o misiji SVOP Evropske unije v Nigru (EUCAP Sahel Niger) (UL L 217, 23.7.2014, str. 31).

      (4)  Sklep Političnega in varnostnega odbora EUCAP Sahel Niger/3/2014 z dne 24. julija 2014 o podaljšanju mandata vodje misije SVOP Evropske unije v Nigru (EUCAP Sahel Niger) (UL L 267, 6.9.2014, str. 5).

      (5)  Sklep Političnega in varnostnega odbora (SZVP) 2015/611 z dne 15. aprila 2015 o podaljšanju mandata vodje misije Evropske unije v okviru SVOP v Nigru (EUCAP Sahel Niger) (EUCAP Sahel Niger/1/2015) (UL L 101, 18.4.2015, str. 61).

      (6)  Sklep Sveta (SZVP) 2016/1172 z dne 18. julija 2016 o spremembi Sklepa 2012/392/SZVP o misiji SVOP Evropske unije v Nigru (EUCAP Sahel Niger) (UL L 193, 19.7.2016, str. 106).


title: 2008/542/ES: Sklep Komisije z dne 13. junija 2008 Ustanovitev strokovne skupine za zgodovino posojil

text:
               3.7.2008

               SL

               Uradni list Evropske unije

               L 173/22

      SKLEP KOMISIJE

   z dne 13. junija 2008
   Ustanovitev strokovne skupine za zgodovino posojil
   (2008/542/ES)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju naslednjega:

               (1)

               Sporočilo Komisije o enotnem trgu za Evropo 21. stoletja (1), sprejeto novembra 2007, je spremljal delovni dokument služb Komisije o maloprodajnih finančnih storitvah (2), ki je poudaril pomen dostopa do podatkov o posojilih in njihove razpoložljivosti pri spodbujanju konkurenčnih trgov maloprodajnih finančnih storitev. Napovedal je tudi ustanovitev strokovne skupine za zgodovino posojil.

               (2)

               Bela knjiga o povezovanju trgov hipotekarnih kreditov EU (3) je sklenila, da bi se od hipotekarnih posojilodajalcev in posrednikov moralo zahtevati, da z vsemi ustreznimi sredstvi ustrezno ocenijo kreditno sposobnost posojilodajalcev, preden mu odobrijo hipotekarno posojilo. Sklenila je tudi, da se hipotekarnih posojilojemalcev ne bi smelo diskriminirati, ko se do kreditnih registrov dostopa v drugih državah članicah, in da bi podatki o kreditih morali nemoteno krožiti, medtem ko se v celoti upoštevajo predpisi EU o varstvu podatkov.

               (3)

               Komisija želi ugotoviti vse pravne, ureditvene, upravne in druge ovire za dostop in izmenjavo podatkov o posojilih ter dobiti nasvet, kako obravnavati te ovire in hkrati zagotoviti visoko stopnjo varstva potrošnikov.

               (4)

               Strokovna skupina mora biti sestavljena iz strokovnjakov s strokovnim znanjem s področja podatkov o posojilih.

               (5)

               Pomembno je, da člani skupine zagotovijo objektivno strokovno mnenje.

               (6)

               Osebne podatke, ki se nanašajo na člane skupine, je treba obdelati v skladu z Uredbo (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (4).

         SKLENILA:
   Člen 1
   S tem sklepom Komisija ustanovi skupino strokovnjakov za zgodovino posojil (v nadaljnjem besedilu „skupina“).
   Člen 2
   Naloga
   Naloga skupine je:

               —

               ugotoviti vse pravne, ureditvene, upravne in druge ovire za dostop in izmenjavo podatkov o posojilih. Zlasti bo skupina analizirala morebitne učinke sočasnega obstoja različnih pristopov k organiziranju in delovanju kreditnih registrov v Skupnosti in opredelila njihove posledice z ekonomskega stališča. Analizirala bo tudi sedanji položaj z vidika varstva potrošnikov (vključno z varstvom podatkov),

               —

               obravnavala bi lahko sedanje predloge za obravnavo ugotovljenih ovir. V ta namen si bo skupina zadala cilj, da najde rešitve, ki bi v največji možni meri povečali kroženje podatkov o posojilih, in obenem zagotovile visoko stopnjo varstva potrošnikov.

         Člen 3
   Sestava – imenovanje
   1.   Skupino sestavlja največ 20 članov.
   2.   Komisija po razpisu za prijavo interesa imenuje člane skupine med strokovnjaki s strokovnim znanjem s področja pristojnosti skupine, ki jih predlaga katerikoli od sledečih:

               —

               evropska ali nacionalna združenja, ki zastopajo interese potrošnikov ali sektorja finančnih storitev,

               —

               upravljavci podatkov o zasebnih ali javnih posojilih iz držav članic,

               —

               predstavniki organov za varstvo podatkov držav članic,

               —

               posamezniki z akademskimi izkušnjami ali priznanim strokovnim znanjem s področja podatkov o posojilih, vključno z varstvom podatkov.

         3.   Stranke iz odstavka 2 pisno izrazijo svoj interes za sodelovanje v skupini.
   4.   Komisija oceni ustreznost posameznih strokovnjakov po sledečih kriterijih:

               —

               dokazano ustrezno znanje ali strokovna usposobljenost s področja pristojnosti skupine,

               —

               ustrezno praktično strokovno znanje ali izkušnje,

               —

               odlično znanje jezika, ki se običajno uporablja na področju financ, na stopnji, ki omogoča strokovnjaku, da sodeluje v razpravah in piše povzetke poročil.

         Prijave, poslane na razpis za prijavo interesa, morajo vključevati dokumentacijo, ki dokazuje, da predlagan strokovnjak izpolnjuje zgoraj navedene pogoje.
   5.   Komisija bo pri izbiri strokovnjakov upoštevala potrebo, da so zastopani interesi vseh ustreznih zainteresiranih strani. Kot je navedeno v beli knjigi o politiki finančnih storitev za obdobje 2005–2010, Komisija pripisuje velik pomen uravnoteženi udeležbi uporabnikov. Poleg tega Komisija na podlagi prejetih predlogov zagotovi široko geografsko pokritost in ravnovesje zastopanosti spolov.
   6.   Predlagane strokovnjake, ki so ustrezni, vendar niso bili imenovani, se lahko uvrsti na rezervni seznam, ki ga Komisija lahko uporabi za imenovanje nadomestnih članov.
   7.   Uporabljajo se naslednje določbe:

               —

               Člani, ki so jih predlagala evropska ali nacionalna združenja, in zastopajo interese potrošnikov ali sektorja finančnih storitev, ali upravljavci podatkov o zasebnih ali javnih posojilih, so imenovani za predstavnike zainteresiranih strank.

               —

               Člani predstavniki organov za varstvo podatkov so imenovani za predstavnike njihovih ustreznih organov oblasti.

               —

               Člani z akademskimi izkušnjami ali priznanim strokovnim znanjem so imenovani kot posamezniki.

               —

               Mandat članov skupine se začne s prvim srečanjem skupine in preneha z izdajo poročila najpozneje 1. maja 2009. Člani ostanejo na svojem položaju do zamenjave ali izteka svojega mandata.

               —

               Člani, ki ne morejo več učinkovito prispevati k delu skupine, ki dajo odpoved ali ne spoštujejo pogojev iz tega člena ali člena 287 Pogodbe o ustanovitvi Evropske skupnosti, so lahko do izteka mandata zamenjani.

               —

               Imena članov so objavljena v registru skupin strokovnjakov Evropske komisije (5) in na spletni strani Generalnega direktorata za notranji trg in storitve. Imena članov so zbrana, obdelana in objavljena v skladu z določbami Uredbe (ES) št. 45/2001 o varstvu posameznikov pri obdelavi osebnih podatkov.

               —

               Člani, imenovani kot posamezniki, se vsako leto pisno zavežejo k delovanju v javnem interesu ter podpišejo izjavo o odsotnosti ali obstoju kakršnega koli interesa, ki bi lahko negativno vplival na njihovo neodvisnost.

         Člen 4
   Način delovanja
   1.   Skupini predseduje predstavnik Komisije.
   2.   V dogovoru s Komisijo se lahko ustanovijo podskupine za proučitev posebnih vprašanj v okviru nalog, ki jih določi skupina; podskupine se razpustijo takoj, ko so te naloge opravljene.
   3.   Predstavnik Komisije lahko povabi strokovnjake in opazovalce s posebnim znanjem k sodelovanju pri delu skupine in delovnih skupin.
   4.   Informacije, dobljene v okviru sodelovanja pri delu skupine ali podskupine, se ne smejo razkriti, če Komisija določi, da se nanašajo na zaupna vprašanja.
   5.   Skupina in njene podskupine se ponavadi sestanejo v prostorih Komisije, v sestavu in skladno z urnikom, ki ga določi Komisija. Komisija zagotovi sekretariat skupine. Sestankov skupine in njenih podskupin se lahko udeležujejo drugi zainteresirani uradniki Komisije.
   6.   Skupina sprejme svoj poslovnik na podlagi standardnega poslovnika, ki ga je sprejela Komisija (6).
   7.   Službe Komisije lahko na internetu v izvirnem jeziku zadevnega dokumenta objavijo vsak povzetek, sklep, del sklepa ali delovni dokument skupine.
   Člen 5
   Povrnitev stroškov udeležencem sestanka
   1.   Komisija članom povrne potne stroške in dnevnice v zvezi z dejavnostmi skupine v skladu z veljavnimi določbami Komisije (7). Člani za opravljanje dejavnosti ne dobijo plačila.
   2.   Stroški srečanj so povrnjeni v mejah odobrenih proračunskih sredstev, dodeljenih zadevnemu oddelku v okviru letnega postopka dodelitve sredstev.

      V Bruslju, 13. junija 2008

            Za Komisijo

         Charlie McCREEVY

            Član Komisije

      (1)  COM(2007) 724 konč.

      (2)  SEC(2007) 1520.

      (3)  COM(2007) 807 konč.

      (4)  UL L 8, 12.1.2001, str. 1.

      (5)  http://ec.europa.eu/secretariat_general/regexp/

      (6)  Priloga III k dokumentu SEC(2005) 1004.

      (7)  Odločba Komisije C(2007) 5858 z dne 5. decembra 2007.